Διαδικασία προσφυγής που κινήθηκε στις 20 Δεκεμβρίου 1999 από την Εποπτεύουσα Αρχή της ΕΖΕΣ κατά του Βασιλείου της Νορβηγίας

(Πράξη Ε-2/99)

(2000/C 52/10)

Διαδικασία προσφυγής κινήθηκε κατά του Βασιλείου της Νορβηγίας ενώπιον του Δικαστηρίου της ΕΖΕΣ στις 20 Δεκεμβρίου 1999 από την Εποπτεύουσα Αρχή της ΕΖΕΣ, εκπροσωπούμενης από την Anne-Lise H. Rolland, υπό την ιδιότητά της ως εκπροσώπου της Εποπτεύουσας Αρχής της ΕΖΕΣ, 74, Rue de Trèves, Β-1040 Βρυξέλλες.

Ο προσφεύγων ισχυρίζεται ότι το Δικαστήριο έπρεπε:

1. Να δηλώσει ότι δεδομένου ότι δεν υιοθέτησε, εντός της προβλεπόμενης χρονικής προθεσμίας, τις εθνικές διατάξεις που είναι απαραίτητες για να συμμορφωθεί με το άρθρο 10 παράγραφος 2 της πράξης που αναφέρεται στο σημείο 1α του παραρτήματος VII της συμφωνίας ΕΟΧ (οδηγία 92/51/ΕΟΚ του Συμβουλίου της 18ης Ιουνίου 1992 σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ), όπως προσαρμόστηκε με το πρωτόκολλο αριθ. 1 της συμφωνίας ΕΟΧ, σχετικά με τα επαγγέλματα που επίπτουν στο κεφάλαιο "3. Κλάδος θαλασσίων μεταφορών" του παραρτήμταος Γ της πράξης, το Βασίλειο της Νορβηγίας δεν εκπλήρωσε τις υποχρεώσεις που υπέχει δυνάμει της πράξης και του άρθρου 7 της συμφωνίας ΕΟΧ.

2. Να διατάξει το Βασίλειο της Νορβηγίας να καταβάλει τη δαπάνη της διαδικασίας.

Νομικό και πραγματικό ιστορικό και νομικά επιχειρήματα που προβλήθηκαν:

- Η οδηγία 92/51/ΕΟΚ της 18ης Ιουνίου 1992 (η "πράξη") προβλέπει ένα γενικό σύστημα αναγνώρισης της επαγγελματικής εκπαίδευσης. Το άρθρο 10 παράγραφος 2 της πράξης προβλέπει την αμοιβαία αναγνώριση ιατρικών πιστοποιητικών όταν αυτά είναι απαραίτητα για την ανάληψη ή τη συνέχιση ρυθμιζόμενου επαγγέλματος. Όσον αφορά τις θαλάσσιες μεταφορές η νομοθεσία προβλέπει ότι τα ιατρικά πιστοποιητικά πρέπει να εκδίδονται σύμφωνα με τις νορβηγικές διατάξεις και από ιατρούς εγκεκριμένους από τις νορβηγικές αρχές. Ο προσφεύγων ισχυρίζεται ότι η απαίτηση αυτή συνιστά παραβίαση του άρθρου 10 παράγραφος 2 της πράξης.

- Σύμφωνα με το άρθρο 7 της συμφωνίας ΕΟΧ, πράξεις στις οποίες αναφέρεται ή οι οποίες περιέχονται στα παραρτήματα της συμφωνίας είναι δεσμευτικές για τα συμβαλλόμενα μέρη και αποτελούν, ή μπορούν να αποτελέσουν, μέρος της εσωτερικής νομικής τάξης.

- Η οδηγία 92/51/ΕΟΚ του Συμβουλίου της 18ης Ιουνίου 1992 σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ, αναφέρεται στο σημείο 1α του παραρτήματος VII της συμφωνίας ΕΟΧ.

- Από το άρθρο 17 της πράξης, όπως προσαρμόστηκε με το πρωτόκολλο 1 της συμφωνίας ΕΟΧ, συνάγεται ότι η Νορβηγία όφειλε να θέσει σε ισχύ τους νόμους, κανονισμούς και διοικητικές διατάξεις που είναι απαραίτητες για να συμμορφωθεί με την πράξη της 1ης Ιουλίου 1994 και να ενημερώσει αμέσως της Εποπτεύουσα Αρχή σχετικά με τα μέτρα που έλαβε για το σκοπό αυτό.

- Κατά τη λήξη της προαναφερόμενης προθεσμίας, η Νορβηγία δεν είχε λάβει τα απαραίτητα νομοθετικά μέτρα για να συμμορφωθεί με την πράξη. Ούτε είχε λάβει μέτρα του είδους αυτού κατά τη λήξη της προθεσμίας που είχε θέσει η Εποπτεύουσα Αρχή στην αιτιολογημένη γνώμη της, με την οποία ζητούσε από τη Νορβηγία να λάβει τα κατάλληλα μέτρα για να συμμορφωθεί με την πράξη. Για το λόγο αυτό, η Νορβηγία δεν συμμορφώθηκε με τις υποχρεώσεις τις οποίες υπέχει δυνάμει του άρθρου 17 της πράξης και του άρθρου 7 της συμφωνίας ΕΟΧ.